En vagt på Avedøre Holme opdagede natten til torsdag en flok rumænere, der var i færd med at suge diesel op fra tankene på flere parkerede lastbiler i industriområdet.

Vagten fulgte efter dieseltyvene, da de i bil kørte mod København, og politiet fik anholdt to rumænere på 19 og 28 år på en tankstation i Sydhavnen, mens fire andre slap væk.

I et krat på Stamholmen på Avedøre Holme fandt politiet ni dunke med i alt 200 liter diesel. Politiet tilkaldte brandvæsenet for at få fjernet de brandfarlige dunke.

I dag blev de to rumænere fremstillet i grundlovsforhør ved retten i Glostrup, hvor de tilstod dieseltyveriet. De fik hver en straksdom på 20 dages fængsel og blev udvist med indrejseforbud i seks år.

Rumænerne forklarede, at de havde været i Danmark i blot en uge.

Politiet ved ikke noget, om de fire, som slap væk. Politiet har heller ikke fundet det udstyr, der blev brugt til at suge diesel op af tankene med. Formodningen er, at den stjålne diesel skulle sælges videre.

artiklen fortsætter under billedet

En betjent bærer en af dunkene med den stjålne diesel væk fra skjulestedet. Foto: Kenneth Meyer.

Dømt under falsk navn

Endnu en rumæner fik en lyndom ved retten i Glostrup i dag på samlet 60 dages fængsel for dokumentfalsk og overtrædelse af et indrejseforbud.

I august fik han tre måneders fængsel for tyveri og databedrageri og blev udvist for anden gang. Også i 2015 var han blevet udvist.

Han skulle være sendt hjem til Rumænien i næste uge, men så opdagede politiets udlændingeafdeling, at han var blevet dømt under en falsk identitet i august. Det rumænske kørekort og rumænske id-kort, han i sin tid præsenterede politiet for, var begge falske. Fingeraftryk og fotos fra sagen i 2015 afslørede hans rigtige identitet.

Derfor blev han hentet i fængslet og kørt i retten igen til en ny dom, der lød på 20 dages fængsel for ulovlig indrejse og 40 dages fængsel for dokumentfalsk. Rumæneren blev igen udvist i seks år.